钦定古今图书集成/明伦汇编/闺媛典/第330卷 > 曲沃负
## 钦定古今图书集成/明伦汇编/闺媛典/第330卷 > 曲沃负

按刘向《列女传》，曲沃负者，魏大夫如耳母也。秦立魏
公子政为魏太子，魏哀王使使者为太子纳妃而美，
王将自纳焉。曲沃负谓其子如耳曰：“王乱于无别，汝
胡不匡之？方今战国强者为雄，义者显焉。今魏不能
强，王又无义，何以持国乎？王中人也，不知其为祸耳。
汝不言，则魏必有祸矣，有祸必及吾家。汝言以尽忠，
忠以除祸，不可失也。”如耳未遇问，会使于齐，负因款
王门而上书曰：“曲沃之老妇也，心有所怀，愿以闻于
王。”王召入，负曰：“妾闻男女之别，国之大节也。妇人脆
于志，窳于心，不可以邪开也。是故必十五而笄，二十
而嫁。早成其号谥，所以就之也。聘则为妻，奔则为妾，
所以开善遏淫也。节成然后许嫁，亲迎然后随从”，贞
女之义也。今大王为太子求妃，而自纳之于后宫，此
毁贞女之行，而乱男子之别也。“自古圣王必正妃匹，
妃匹正则兴，不正则乱。夏之兴也以涂山，亡也以末
喜；殷之兴也以有㜪，亡也以妲己；周之兴也以太姒，
亡也以褒姒。周之康王夫人晏出朝，《关睢》起兴，思得
淑女以配君子。”夫睢“鸠之鸟，犹未尝见乘居而匹处也。夫男女之盛，合之以礼，则父子生焉，君臣成焉，故
为万物始。君臣、父子、夫妇三者，天下之大纲纪也，三
者治则治，乱则乱。今大王乱人道之始，弃纲纪之大。
大国五六，南有强楚，西有横秦，而魏国居其间，可谓
仅存矣。王不忧此而从乱，无别父子，同女妾，恐大王
之国政危矣。”王曰：“然，寡人不知也。”遂与太子妃，而赏
负三十锺如耳，还而爵之。哀王勤行自修，劳来国家，
而齐、楚强秦不敢加兵焉。君子谓魏负知礼。《诗》云：“敬
之敬之，天维显思。”此之谓也。